**Vyhlásenie**

**podľa čl. 23 ods. 3 písm. a) Legislatívnych pravidiel vlády SR**

Návrh zákona, ktorým sa mení a dopĺňa zákon č. 395/2019 Z. z. o občianskych preukazoch a o zmene a doplnení niektorých zákonov v znení zákona č. 73/2020 Z. z. a ktorým sa menia a dopĺňajú niektoré zákony sa predkladá s rozporom s Ministerstvom financií Slovenskej republiky.

V rámci medzirezortného pripomienkového konania uplatnilo Ministerstvo financií Slovenskej republiky zásadnú pripomienku, ktorou požadovalo „aby všetky vplyvy na rozpočet verejnej správy vyplývajúce z predloženého návrhu zákona boli zabezpečené v rámci schválených limitov kapitoly Ministerstva vnútra SR, bez dodatočných požiadaviek na štátny rozpočet“. Uvedená pripomienka smerovala k analýze vplyvov na rozpočet verejnej správy, v ktorej bol označený nekrytý vplyv na rozpočet, ktorý vyplynul z potreby úpravy technologických zariadení Národného personalizačného centra, výdavkov na softvérové zabezpečenie a úpravu informačných systémov tak, aby boli v súlade s navrhovanými zmenami. Uvedené výdavky nevie Ministerstvo vnútra Slovenskej republiky zabezpečiť v rámci schválených limitov svojej kapitoly.

Vzhľadom na možnosť požiadať o vydanie občianskeho preukazu aj na zastupiteľskom úrade v zahraničí uplatnilo Ministerstvo zahraničných vecí a európskych záležitostí SR zásadnú pripomienku, ktorou žiadalo o doplnenie analýzy vplyvov na rozpočet verejnej správy aj o jednorazové náklady (cca 632 430,- eur), ktoré mu vzniknú v súvislosti s prijímaním žiadostí o občiansky preukaz na zastupiteľskom úrade. Tieto výdavky tiež nie sú zabezpečené v rámci schválených limitov jeho kapitoly.